贈朱玄進士
作者：田錫
朝代：宋

paragraphs: 憶昔長安道，與君初相識。
密雲滿天來，不見南山色。
美酒斗十千，一醉情歡然。
胸中雲夢澤，眼底高陽客。
狂呼月華人，撫弄雲和瑟。
揮鞭過渭川，館第相留連。
朝簾杏花露，暮樓楊柳煙。
流輝今六稔，交情益相審。
忽忽披君文，如截機頭錦。
過本生天涯，散金常破家。
東方上書志，高欲凌丹霞。
安能常戚促，雀啄秋田粟。
海路與天遥，鸞皇好相逐。